Komisijos Sprendimas
2003 m. gruodžio 5 d.
pavedantis įgyvendinančioms institucijoms valdyti pagalbą pasirengimo stojimui priemonėms žemės ūkio ir kaimo plėtros srityse Rumunijoje pasirengimo stojimui laikotarpiu
(2003/846/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. birželio 21 d. Tarybos reglamentą (EB) Nr. 1266/1999 dėl pagalbos šalims kandidatėms derinimo pagal pasirengimo narystei strategiją ir iš dalies pakeičiantis Reglamentą (EEB) Nr. 3906/89 [1], ypač į jo 12 straipsnio 2 dalį,
atsižvelgdama į 1999 m. birželio 21 d. Tarybos reglamentą (EB) Nr. 1268/1999 dėl Bendrijos pagalbos pasirengimo stojimui priemonėms žemės ūkio ir kaimo plėtros srityse Vidurio ir Rytų Europos šalims kandidatėms pasirengimo stojimui laikotarpiu [2], ypač į jo 4 straipsnio 5 ir 6 dalis,
kadangi:
(1) Specialioji žemės ūkio ir kaimo plėtros programa (toliau - Sapard) buvo patvirtinta 2000 m. gruodžio 12 d. Komisijos sprendimu [3] su paskutiniais pakeitimais, padarytais 2003 m. rugpjūčio 1 d. Komisijos sprendimu remiantis Reglamento (EB) Nr. 1268/1999 4 straipsnio 5 ir 6 dalimis.
(2) 2001 m. vasario 2 d. Rumunijos Vyriausybė ir Komisija, veikianti Europos bendrijos vardu, pasirašė Daugiametį finansavimo susitarimą, nustatantį techninę, juridinę ir administracinę sistemą Sapard įgyvendinti, su paskutiniais pakeitimais, padarytais Metinio finansavimo susitarimu 2002 metams, kuris buvo pasirašytas 2003 m. Balandžio 1 d. ir kuris pagaliau įsigaliojo 2003 m gegužės 12 d.
(3) Kompetentinga Rumunijos institucija pavedė Sapard agentūrai, viešajai įstaigai, turinčiai juridinio asmens statusą, pavaldžiai Žemės ūkio, miškų, vandens ir aplinkos ministerijai, įgyvendinti kai kurias Sapard programoje apibrėžtas priemones. Nacionalinis fondų departamentas, priklausantis Valstybės finansų ministerijai, buvo paskirtas numatytoms finansinėms funkcijoms atlikti, įgyvendinant Sapard.
(4) Kiekvienu konkrečiu atveju analizuodama nacionalinės ir sektorių programos (projekto) valdymo gebėjimus, valstybės finansų kontrolės tvarką ir finansų struktūras, kaip numatyta Reglamento (EB) Nr. 1266/1999 12 straipsnio 2 dalyje, 2002 m. liepos 31 d. Komisija priėmė Sprendimą 2002/638/EB, pavedantį įgyvendinančioms institucijoms pagalbos valdymą per pasirengimo stojimui priemones žemės ūkio ir kaimo plėtros srityse Rumunijoje pasirengimo stojimui laikotarpiu [4] tam tikrų Sapard programoje numatytų priemonių atžvilgiu.
(5) Remdamasi Reglamento (EB) Nr. 1266/1999 12 straipsnio 2 dalimi, Komisija toliau analizavo 3.1 priemonę "Investicijos į žemės ūkio valdas", 3.4 priemonę "Ekonominės veiklos, sudėtinės veiklos, alternatyvių pajamų plėtra ir įvairovė" ir 4.1 priemonę "Profesinio mokymo tobulinimas", kaip numatyta Sapard programoje. Komisija mano, kad šių priemonių atžvilgiu Rumunija laikosi 2000 m. birželio 7 d. Komisijos reglamento (EB) Nr. 2222/20000, nustatančio finansines taisykles Tarybos reglamentui (EB) Nr. 1268/1999 dėl Bendrijos pagalbos pasirengimo stojimui priemonėms žemės ūkio ir kaimo plėtros srityse Vidurio ir Rytų Europos šalims kandidatėms pasirengimo stojimui laikotarpiu, įgyvendinti [5], 4-6 straipsnių ir priedo nuostatų bei Reglamento (EB) Nr. 1266/1999 priede nurodytų minimalių sąlygų.
(6) Dėl šios priežasties tikslinga atsisakyti Reglamento (EB) Nr. 1266/1999 12 straipsnio 1 dalyje minimo ex ante pritarimo reikalavimo ir 3.1, 3.4 ir 4.1 priemonių atžvilgiu pavesti Sapard agentūrai ir Valstybės finansų ministerijai, Nacionaliniam fondui, Rumunijoje valdyti pagalbą decentralizuotai.
(7) Tačiau, kadangi Komisijos atliktų 3.1, 3.4 ir 4.1 priemonių patikrinimo rezultatai pagrįsti sistema, kuri dar pakankamai gerai neveikia visų reikiamų elementų atžvilgiu, tikslinga pavesti Sapard agentūrai ir Valstybės finansų ministerijai, Nacionaliniam fondui, valdyti pagalbą, remiantis Reglamento (EB) Nr. 2222/2000 3 straipsnio 2 dalimi, laikinai.
(8) Galutinis įpareigojimas valdyti Sapard numatomas tik po to, kai bus atlikti kiti patikrinimai, siekiant užtikrinti, kad sistema funkcionuoja patenkinamai, ir po to, kai bus įgyvendintos bet kokios rekomendacijos, kurias gali pateikti Komisija, dėl galutinio Sapard agentūros įpareigojimo valdyti pagalbą, už ką atsakingos Žemės ūkio, miškų, vandens ir aplinkos ministerija ir Valstybės finansų ministerijos Nacionalinis fondas.
(9) 2003 m. liepos 22 d. Rumunijos institucijos pasiūlė reikalavimus atitinkančių išlaidų taisykles pagal Daugiamečio finansavimo susitarimo B skirsnio 4 straipsnio 1 dalį. Šis sąrašas iš dalies buvo pakeistas 2003 m. rugsėjo 22 d. raštu. Komisijos prašoma priimti sprendimą šiuo atžvilgiu,
NUSPRENDĖ:
1 straipsnis
Šiuo sprendimu atsisakoma Reglamento (EB) Nr. 1266/1999 12 straipsnio 1 dalyje numatyto Komisijos ex ante pritarimo reikalavimo Rumunijos pasirenkamiems projektams ir sutarčių sudarymui dėl 3.1, 3.4 ir 4.1 priemonių.
2 straipsnis
Sapard programos valdymas laikinai pavedamas:
1. Sapard agentūrai prie Žemės ūkio, miškų, vandens ir aplinkos ministerijos, kurios adresas Negistori g. 1 B, 2 sektorius, Bukareštas, Rumunija, įgyvendinti 3.1 priemonę "Investicijos į žemės ūkio valdas", 3.4 priemonę "Ekonominės veiklos, sudėtinės veiklos, alternatyvių pajamų plėtra ir įvairovė" ir 4.1 priemonę "Profesinio mokymo tobulinimas", kaip apibrėžta žemės ūkio ir kaimo plėtros programoje, kuri 2000 m. gruodžio 12 d. buvo patvirtinta Komisijos sprendimu C(2000) 3742 galutiniu su paskutiniais pakeitimais, padarytais Komisijos sprendimu, priimtu 2003 m. rugpjūčio 1 d.
2. Nacionaliniam fondui prie Valstybės finansų ministerijos, kurio adresas Apolodor g. 17, 5 sektorius, RO 70663 Bukareštas, numatytoms finansinėms funkcijoms atlikti, įgyvendinant Sapard programą Rumunijai taikomų 3.1, 3.4 ir 4.1 priemonių atžvilgiu.
3 straipsnis
Laikoma, kad išlaidos pagal šį sprendimą atitinka bendram finansavimui taikomus Bendrijos reikalavimus tik tuo atveju, jeigu naudos gavėjai jas patiria nuo šio sprendimo datos, arba, jeigu vėliau, nuo dokumento, pagal kurį jie tampa naudos gavėjais minėtame projekte, datos, išskyrus galimybių ir susijusias studijas, tais atvejais, kai ši data yra 2000 m. gruodžio 12 d., jeigu, visais atvejais, Sapard agentūra jas nebuvo sumokėjusi iki šio sprendimo datos.
4 straipsnis
Nepažeidžiant jokių sprendimų, suteikiančių pagalbą pagal Sapard programą atskiriems naudos gavėjams, taikomos Rumunijos pasiūlytos reikalavimus atitinkančių išlaidų taisyklės, išdėstytos 2003 m. liepos 22 d. laiške Nr. 1015, Komisijoje užregistruotame Nr. 19976, su pakeitimais, padarytais 2003 m. rugsėjo 22 d. laišku Nr. 11012 ir Komisijoje užregistruotu Nr. 26843.
Priimta Briuselyje, 2003 m. gruodžio 5 d.